## El Consell col·labora amb el Ministeri de Sanitat i l’entitat pública Red.es per al desenrotllament de servicis digitals intel·ligents en la Comunitat Valenciana

*** A través de tècniques d’intel·ligència artificial i analítica avançada a la informació clínica i de gestió es donaran solucions innovadores per a millorar l’atenció al pacient i la presa de decisions mèdiques
* L’entitat pública Red.es compromet, a través d’este conveni, més de 17 milions d’euros per al desenrotllament de les actuacions previstes en la Comunitat Valenciana**

El Consell ha autoritzat la subscripció d’un conveni de col·laboració entre la Conselleria de Sanitat, el Ministeri de Sanitat i l’entitat pública empresarial Red.es per al desenrotllament de servicis digitals intel·ligents en l’àmbit del Sistema Nacional de Salut (SNS) en la Comunitat Valenciana, a través de l’aplicació de tècniques d’intel·ligència artificial i analítica avançada a la informació clínica i de gestió, incloent la posada a la disposició d’esta informació a totes les administracions sanitàries i el desenrotllament de programes de monitoratge remot de patologies cròniques i telecures.

La subscripció d’este conveni proporcionarà solucions innovadores al sistema sanitari valencià, que ajudaran a millorar l’atenció al pacient i a la presa de decisions mèdiques.

L’Estratègia de salut digital de l’SNS constituïx el marc de referència per al desenrotllament de les diferents iniciatives i actuacions de les administracions competents en matèria sanitària, i promou l’abordatge de la transformació digital de l’SNS.

La Conselleria de Sanitat ha elaborat l’Estratègia de salut digital de la Comunitat Valenciana, alineada amb l’Estratègia de salut digital del Ministeri de Sanitat, en la qual es definixen els objectius i el full de ruta de la transformació tecnològica i es preveuen les actuacions objecte d’este conveni.

**Estratègia de salut digital**

Els projectes de l’Estratègia de salut digital de l’SNS s’estructuren en nou plans d’acció, entre estos, la creació d’un espai nacional de dades de salut, el Pla d’atenció digital personalitzada o la implantació de la xarxa ÚNIQUES, en els quals ha participat la Conselleria de Sanitat per a posar-la en marxa.

La creació d’un espai nacional de dades de salut consistix en la creació d’un catàleg i repositori de dades de salut que permetrà una anàlisi massiva d’estes, amb capacitat de resposta en temps real, orientat a la protecció de la salut i la predicció sanitària i que contribuïx a l’eficiència del diagnòstic, tractament i rehabilitació de malalties.

Per part seua, el Pla d’atenció digital personalitzada desplega un model integral i personalitzat de prestació assistencial presencial i virtual i de seguiment continuat del pacient.

Quant a la posada en marxa del projecte ÚNIQUES, naix amb l’objectiu de disposar un model d’atenció integral personalitzada al pacient pediàtric amb malalties minoritàries, en què el pacient es desplaça el menys possible gràcies a una xarxa de centres especialitzats –almenys un per cada comunitat autònoma participant. Es compartix entre els professionals i les seues famílies tota la informació relacionada amb el cas i es dota tots els nodes de la xarxa de servicis tecnològics, processos, i protocols unificats.

**Red.es**

Red.es és l’entitat pública empresarial, adscrita al Ministeri per a la Transformació Digital i de la Funció Pública, que ha col·laborat amb les administracions sanitàries en la transformació digital de la sanitat pública a Espanya (ha contribuït a la implantació a escala nacional de la història clínica digital i la recepta electrònica interoperable de l’SNS, així com a escala autonòmica, en actuacions en els àmbits de gestió de la cronicitat i l’analítica avançada de les dades clíniques i de gestió).

Entre les seues funcions, Red.es té inclosa la gestió dels fons comunitaris previstos per a fer actuacions encaminades a la promoció i el desenrotllament de la societat de la informació i la gestió dels fons comunitaris previstos per a estos fins en els programes operatius FEDER 2021-2027.

En concret, el Programa operatiu pluriregional d’Espanya (POPE) 2021-2027 inclou en els seus objectius específics: aprofitar els avantatges que oferix la digitalització com a intervencions susceptibles de ser cofinançades a les actuacions per a la implantació de programes de monitoratge remot de patologies cròniques i telecures, l’aplicació d’analítica avançada en salut i el desenrotllament de casos d’ús basats en la intel·ligència artificial.

En este sentit, a través de la firma d’este conveni, l’entitat pública Red.es compromet més de 17 milions d’euros per a desenrotllar les actuacions previstes en la Comunitat Valenciana.

El conveni tindrà una duració de quatre anys i es podrà prorrogar per quatre anys més.

Fecha: 26/08/2025